**Lackfi János**: *Három Plázaetűd*

*Balassi Pláza*

Tesókám, mi lehet a széles föld felett  
Szebb dolog a plazánál!  
Átléped küszöbét, hűs burkot sző köréd,  
Mintha jégen kószálnál.  
Nagy télben jó meleg, nagy nyárban enyhület  
Ruha gyanánt reád száll.

Rossmann jó illatot, szökőkút harmatot  
Terjenget itt arcodra,  
Szintetikus a dal, vár vitéz diadal  
Sétányokon harcolva.  
Akin nincs vértezet, az rosszkor érkezett,  
Belevész a habokba.

Mert folyik a csata, kinek van csapata,  
Ki magányos vitéz csak.  
Itt mindegy, hogy ki vagy, ugyanaz a divat  
Diáknak és melósnak.  
Ha nem új a kabát, bámulnak rajtad át,  
Szinte nulla kiló vagy.

Moziba befelé ömlik a tarka nép,  
Képeket vacsorázni.  
A film mit nem hoz el! Karnyújtásnyi közel  
Hollywoodi akárki!  
Zörög kukorica, bukj le, cicamica,  
Orrod alá szalámi!

Vámpír csókol tinit, kopasz guru tanit,  
Kis kínai kötekszik,  
Két nőnek egy pasi, fájdalmuk alhasi,  
Trendik, markánsak, szexik.  
Elmédbe chipeket zsenik építenek,  
Gyilkológép lehetsz itt.

Bőröd zsíros tipus? Vár a kozmetikus!  
Kinyomkodnak – ez ünnep! –  
Faggyút is, gennyet is, az élmény nem hamis,  
Dobj le trikót és inget!  
Ha nagy a vashiány, kilyuggatunk, babám,  
Belövünk pár pírszinget.

Melled ereszkedik, enni szeretsz pedig?  
Kondizzál és varrasd fel!  
Gyúrd ki a testedet, sebész esik neked  
Tű-cérnával, kiskéssel!  
Némi arcplasztika, úgy rúghatsz lasztiba,  
Csecsemőnek kinézel!

A sok ízes bigyó van ahol mind bió,  
Száz százalék természet,  
Csupa meggy itt a meggy, répa a répa meg,  
Kizöldül már a véred!  
Aki ebből eszik, az sohasem veszít,  
Nem fogja az enyészet,

Régi a rendszered? Nem lehet tetszened!  
Nézz körül, mi a pálya!  
Laptopod tegnapi? Most kell dobbantani,  
Dobhatod a kukába!  
Vegyél nagyobb agyat, mert agyad csak agyag,  
Véges a gigabájtja.

Színeknek temploma, felbúgó orgona,  
A pláza mint mennyország,  
Zabál füled, szemed: látványt, hangzást nyeled,  
Koponyád kivattázzák!  
Kiföstik arcodat, megvívják harcodat,  
Túlvilági vagányság!

**Sziasztok!**

Bizonyára ti is jártok plázába, s lenyűgöz bennetek a sok csillogó üzlet, kávézó, étterem, modern környezet szökőkúttal, virágokkal, a hömpölygő embertömeggel.

Megvallom, én is szeretek néha betérni egy ilyen bevásárlóközpontba, egy kicsit nézelődni, esetleg venni valami szükségeset, de aztán egy ilyen kiruccanás után pár hónapig nem vágyom vissza.

**Lackfi János** *Három Plázaetűdjéből* a *Balassi Pláza* is hívogató, rabul ejtő helyként jelenik meg az első sorok olvasásakor. Később azonban úgy tűnik, mintha veszélyesebbé válna ez a világ.

* Az 1. versszakban milyen pozitív jellemzői jelennek meg a Plázának?
* A 2. versszakban mely szavak, kifejezések utalnak a harcra?
* Hogy értelmezed a következő sorokat? „ Akin nincs vértezet…belevész a habokba?”
* A 3. versszak szerint mi adja meg az ember értékét?
* A Pláza reklámjai milyen változtatást ígérnek a fogyasztónak?
* A 9. versszak mire ösztönzi a fogyasztó magatartását?
* Mit gondolsz, miért Balassi Pláza ennek a résznek a címe? mely szavak utalnak Balassi egy bizonyos versére?
* Milyen véleményt fogalmaz meg a vers a Pláza világáról? Milyen eszközzel teszi ezt?